КъапщIий хужьхэм я махуэ
КъБР-м Узыншагъэр хъумэнымкIэ и министерствэм и Перинатальнэ центрым щэкIуэгъуэм и 17-м Сабий мылъхуэсхэм я дунейпсо махуэр е нэгъуэщIу зэрыжаIэу, КъапщIий хужьхэм я махуэр, щагъэлъэпIэнущ.
Перинатальнэ центрым и лэжьакIуэхэм махуэшхуэм кърагъэблэгъащ зи хьэлъагъыр килограммым щIимыгъуу къалъхуауэ щыта сабийхэмрэ абыхэм я анэхэмрэ. Сабийхэр хэхъуащ, я узыншагъэри хъарзынэщ. Ахэр дунейм къытезыгъэхьа икIи якIэлъыплъа дохутырхэм а цIыкIухэм саугъэтхэр хуагъэхьэзыращ. Махуэшхуэм и щIыхькIэ центрым и лэжьакIуэхэмрэ анэхэмрэ шар хужь гъэпщахэр уафэм драгъэлъэтеинущ.
Сабий мылъхуэсхэм якIэлъыплъынымкIэ европей фондым и жэрдэм-кIэ, махуэшхуэр 2009 гъэм щегъэжьауэ гъэлъэпIэн щIадзащ. Илъэс къэс дуней псом сабий мылъхуэсу мелуан 15-м нэблагъэ къытохьэ. Ягъэува пIалъэм нэмысу дунейм къызэрытехьэм къыхэкIу сабий куэд мэлIэж. Апхуэдэ мылъхуэс цIыкIухэр кIэлъыплъыныгъэ щхьэхуэ хуэныкъуэщ.
Къэбэрдей-Балъкъэрым илъэс къэс ику иту сабий 13000 дунейм къыщытохьэ, абыхэм ящыщу 500-м я хьэлъагъыр мащIэ дыдэщ (грамм 500-м щегъэжьауэ). Перинатальнэ центрым иужьрей гъэхэм ехъулIэныгъэ иIэу щолажьэ реанимацэмрэ интенсивнэ терапиемкIэ, щхьэхуэу сабийм щыкIэлъыплъ къудамэхэр. Хьэлъагъ мащIэ зиIэу дунейм къытехьа цIыкIухэм зэракIэлъыплъ Iэ-мал псори къудамэхэм къыщагъэ- сэбэп. Апхуэдэу 2014 гъэм центрым къыщалъхуащ зи хьэлъагъыр грамм 460-рэ фIэкIа мыхъу хъыджэбз цIыкIур. Дохутырхэм яхъумэфащ абы и гъащIэр. Иджыпсту хъыджэбз цIыкIум и ныбжьыр мази 8 ирокъу, Перинатальнэ центрым и лэжьа- кIуэхэр щэкIуэгъуэм и 17-м а сабийми поплъэ.
— Лэжьыгъэр гугъущ икIи жэуаплыныгъэшхуэ зыпылъщ, абы къыхэкIыу зи гъащIэр тхуэхъума дэтхэнэ зы сабийри адэ-анэхэм я мызакъуэу, дэри ди дежкIэ лъапIэщ, — жаIэ дохутырхэм.
КъБР-м Узыншагъэр
хъумэнымкIэ и министерствэм
и пресс-IуэхущIапIэ.
